A Bíróság (hetedik tanács) 2012. február 28‑i ítélete – Bizottság kontra Franciaország
(C‑119/11. sz. ügy)
„Tagállami kötelezettségszegés – 2006/112/EK irányelv – 99. és 110. cikk – Hozzáadottérték‑adó – Kedvezményes adómérték – Kedvezményes adómérték alkalmazása a fakultatív módon az előadás során fogyasztási cikkeket felszolgáló létesítményekben adott koncertbemutatókra szóló belépőkből eredő bevételekre”
Adórendelkezések – Jogszabályok harmonizálása – Forgalmi adók – Közös hozzáadottértékadó-rendszer – A tagállamok azon lehetősége, hogy átmeneti jelleggel kedvezményes adómértéket alkalmazzanak – Az 5%‑nál magasabb kedvezményes adómérték alkalmazását követően 2,10%‑os kedvezményes adómérték bevezetése a fakultatív módon az előadás során fogyasztási cikkeket felszolgáló létesítményekben adott első koncertbemutatókra szóló belépőkből eredő bevételekre – Megengedhetetlenség (2006/112 tanácsi irányelv, 99. és 110. cikk) (vö. 30., 32., 37. pont és a rendelkező rész)
Tárgy
Tagállami kötelezettségszegés – A közös hozzáadottértékadó-rendszerről szóló, 2006. november 28‑i 2006/112/EK tanácsi irányelv (HL L 347., 1. o.) 99. és 110. cikkének megsértése – 2,10%‑os kedvezményes héamérték alkalmazása az előadás során fogyasztási cikkeket felszolgáló létesítményekben adott koncertbemutatókra szóló belépőkre – Valamely eredeti eltérés hatálya kiterjesztésének tilalma, miután alkalmazási körét szűkítették.
Rendelkező rész
1)
A Francia Köztársaság – mivel 2007. január 1‑je óta 2,10%‑os hozzáadottértékadó‑mértéket alkalmaz a fakultatív módon az előadás során fogyasztási cikkeket felszolgáló létesítményekben adott koncertbemutatókra szóló belépőkből eredő bevételekre – nem teljesítette a közös hozzáadottértékadó-rendszerről szóló, 2006. november 28‑i 2006/112/EK tanácsi irányelv 99. és 110. cikkéből eredő kötelezettségeit.
2)
A Bíróság a Francia Köztársaságot kötelezi a költségek viselésére.